Augalų įvairovė Vingio parke
Integruotos gamtos mokslų ir anglų kalbos pamokos planas
Pamokos tema: Augalų įvairovė Vingio parke: gamtos tyrinėjimas anglų kalba.
Klausimas: Ką apie Vingio parką gali papasakoti jo augalai?
Temos BUP: 
Gamtos mokslai – Augalai, 
Užsienio kalba (anglų) – Audiovizualinio teksto kūrimas.
Tikslas: Ištirti Vingio parko augalų rūšių įvairovę, atpažinti skirtingas augalų grupes ir sukurti trumpą vaizdo pasakojimą anglų kalba apie augalijos reikšmę parko ekosistemai.
Uždaviniai:
1. Suprasti, kokios pagrindinės augalų grupės sudaro Vingio parko augaliją.
2. Atpažinti ir užfiksuoti 10 skirtingų Vingio parke augančių augalų rūšių.
3. Išanalizuoti augalų požymius, jų augimo vietą ir reikšmę parko ekosistemai.
4. Pritaikyti anglų kalbos žodyną, apibūdinant augalus, jų požymius ir biologinę įvairovę.
5. Sukurti aiškios struktūros maždaug vienos minutės vaizdo pristatymą anglų kalba apie Vingio parko augalų įvairovę.
Kompetencijos: Pažinimo, komunikavimo, skaitmeninė, kūrybiškumo, socialinė.
Priemonės: Užduočių lapai, rašikliai, mobilieji telefonai arba planšetės, augalų atpažinimo programėlės (Google Lens, Pl@ntNet, iNaturalist), teorinė medžiaga apie augalų grupes ir biologinę įvairovę, anglų kalbos žodynas, vaizdo kūrimo gairės, refleksijos klausimai.
Vertinimas: Formuojamasis vertinimas vykdomas stebint mokinių darbą grupėse, jų gebėjimą atpažinti augalus, taikyti gamtamokslines sąvokas, vartoti anglų kalbos žodyną, bendradarbiauti ir kurti aiškios struktūros vaizdo pristatymą. Mokytojas teikia grįžtamąjį ryšį veiklos metu, užduoda tikslinamuosius klausimus ir padeda mokiniams patobulinti tyrimo bei pristatymo kokybę.
Metodai: Patyriminis mokymas, lauko tyrimas, grupinis darbas, aplinkos analizė, informacijos analizė, kūrybinė užduotis, vaizdo pasakojimo kūrimas, diskusija, refleksija.
Vieta: M. K. Čiurlionio g. 100, Vilnius.
Klasė: 5–7.
Veiklos: Mokiniai susipažįsta su teorine medžiaga apie augalų grupes, biologinę įvairovę ir Vingio parko augaliją. Dirbdami grupėse, jie tyrinėja parko aplinką, ieško ir atpažįsta 10 skirtingų augalų rūšių, fiksuoja jų požymius, augimo vietą ir priklausymą augalų grupei. Remdamiesi surinkta informacija, mokiniai kuria trumpą vaizdo pristatymą anglų kalba, kuriame pristato Vingio parko augalų įvairovę ir paaiškina, kodėl ji svarbi ekosistemai. Pamokos pabaigoje mokiniai aptaria atliktą tyrimą, pristatymo kūrimo procesą ir reflektuoja apie tai, ką sužinojo.
Įtrauktis: SUP mokiniams suteikiama papildoma mokytojo pagalba, aiškiai paaiškinamos užduoties dalys ir pateikiami konkretūs veiklos žingsniai. Esant poreikiui, mokiniai gali naudotis parengtu žodynu, augalų pavyzdžių kortelėmis, sakinių pradžiomis anglų kalba ir paprastesne vaizdo pristatymo struktūra. Užduotis gali būti diferencijuojama mažinant pristatomų augalų skaičių, leidžiant mokiniui atlikti konkrečią grupės funkciją, pavyzdžiui, fotografuoti, žymėti augalų požymius arba perskaityti parengtą sakinį anglų kalba. SUP mokiniai gali dirbti poroje su stipresniu mokiniu arba mažesnėje grupėje, kurioje aiškiai pasiskirstoma atsakomybėmis.



PAMOKOS PLANAS
ĮVADAS 15 min
Mokytojas pristato pamokos temą, tikslą ir pagrindinį klausimą: ką apie Vingio parką gali papasakoti jo augalai? Mokytojas paaiškina, kad pamokos metu mokiniai tyrinės realią parko aplinką, atpažins skirtingus augalus ir anglų kalba sukurs trumpą vaizdo pasakojimą apie augalų įvairovę.
Mokytojas trumpai pristato pagrindines augalų grupes: medžius, krūmus ir žolinius augalus. Paaiškinama, kad augalų įvairovė rodo, kokia turtinga yra ekosistema, kokias buveines ji sukuria vabzdžiams, paukščiams ir kitiems gyvūnams. Mokytojas pateikia kelis pavyzdžius, kaip galima apibūdinti augalą pagal lapus, stiebą, žiedus, aukštį, augimo vietą ir aplinkos sąlygas.
Mokytojas pristato anglų kalbos žodyną, kuris bus reikalingas atliekant užduotį. Aptariami žodžiai ir frazės, susijusios su augalais, jų požymiais ir augimo vieta, pavyzdžiui: tree, shrub, herbaceous plant, leaf, stem, flower, roots, species, biodiversity, ecosystem, shady area, sunny area, moist soil.
Mokiniai suskirstomi į grupes. Mokytojas paaiškina užduoties eigą, saugaus elgesio parke taisykles ir darbo grupėje principus. Kiekviena grupė gauna užduočių lapą, kuriame turės užfiksuoti 10 augalų rūšių, jų požymius, augimo vietą ir trumpus angliškus sakinius, kuriuos vėliau panaudos kurdami vaizdo pristatymą.
MOKYMOSI VEIKLOS 60 min
Mokiniai grupėse tyrinėja Vingio parko aplinką ir ieško skirtingų augalų rūšių. Jie stebi augalus, fotografuoja juos, naudodamiesi atpažinimo programėle arba mokytojo pateikta medžiaga nustato augalų pavadinimus ir pažymi, kuriai grupei jie priklauso. Mokiniai užduočių lape fiksuoja bent 10 augalų rūšių, nurodo, ar tai medis, krūmas, ar žolinis augalas, ir trumpai aprašo kiekvieno augalo požymius.
Surinkę informaciją, mokiniai pasirenka, kuriuos augalus pristatys vaizdo pasakojime. Užduoties tikslas yra sukurti maždaug vienos minutės vaizdo pristatymą anglų kalba, kuriame būtų aiškiai pristatyta Vingio parko augalų įvairovė. Vaizdo pristatyme turi būti paminėta vieta, tyrimo tikslas, bent kelios augalų rūšys, jų grupės, požymiai ir trumpa išvada apie augalų įvairovės reikšmę ekosistemai.
Mokytojas primena vaizdo struktūrą. Pradžioje mokiniai turi pasisveikinti ir pasakyti, kur jie yra. Pagrindinėje dalyje jie pristato pasirinktus augalus, jų požymius ir augimo vietą. Pabaigoje pateikia išvadą, kodėl augalų įvairovė yra svarbi Vingio parkui. Mokiniai gali naudotis sakinių pradžiomis anglų kalba, pavyzdžiui: We are in Vingis Park, We found different types of plants, This is a tree, It has broad leaves, It grows in a shady area, Plant diversity is important because.
Mokiniai planuoja trumpą vaizdo scenarijų, pasiskirsto vaidmenimis ir filmuoja pristatymą. Vienas mokinys gali kalbėti, kitas filmuoti, trečias rodyti augalus, ketvirtas sekti scenarijų ir padėti taisyti informaciją. Jei reikia, mokiniai gali nufilmuoti kelis bandymus ir pasirinkti aiškiausią variantą. Mokytojas padeda grupėms, kurios susiduria su kalbos, turinio arba techniniais sunkumais.
Pamokos pabaigoje kelios grupės pristato savo vaizdo įrašus arba jų ištraukas. Pristatymo metu mokiniai trumpai paaiškina, kokius augalus pasirinko, ką apie juos sužinojo ir kaip sekėsi kalbėti anglų kalba. Klausytojai stebi pristatymus ir gali užduoti klausimus apie augalų požymius, augimo vietą arba ekosisteminę reikšmę.
APIBENDRINIMAS IR REFLEKSIJA 15 min
Mokytojas apibendrina pamoką, akcentuodamas, kad Vingio parko augalija yra įvairi ir sudaryta iš skirtingų augalų grupių, kurios kuria buveines, palaiko ekosistemos pusiausvyrą ir prisideda prie miesto gamtinės aplinkos kokybės. Mokytojas primena, kad mokiniai ne tik atpažino augalus, bet ir mokėsi apie juos kalbėti anglų kalba, taikydami dalykinį žodyną ir aiškią pristatymo struktūrą.
Mokytojas inicijuoja refleksiją. Mokiniai raštu atsako į refleksinius klausimus esančius pamokos medžiagoje.

